Γνωμόδοτηση της Επιτροπής των Περιφερειών για την "Πρόταση απόφασης του Συμβουλίου σχετικά με τις κατευθυντήριες γραμμές για τις πολιτικές των κρατών μελών για την απασχόληση"

(2003/C 256/16)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση απόφασης του Συμβουλίου σχετικά με τις κατευθυντήριες γραμμές για τις πολιτικές των κρατών μελών για την απασχόληση (COM(2003) 176 τελικό - 2003/0068 (CNS))·

έχοντας υπόψη την απόφαση του Συμβουλίου της 22ας Απριλίου 2003, σύμφωνα με το άρθρο 128 της ΣΕΚ, να ζητήσει τη γνωμοδότηση της ΕΤΠ για το θέμα αυτό·

έχοντας υπόψη την απόφαση του Προέδρου της, της 19ης Μαρτίου 2003, να αναθέσει στην επιτροπή "Οικονομική και κοινωνική πολιτική" την επεξεργασία της σχετικής γνωμοδότησης·

έχοντας υπόψη τη γνωμοδότησή της για την Αναθεώρηση της Ευρωπαϊκή Στρατηγικής για την Απασχόληση και τις Κατευθυντήριες γραμμές για την απασχόληση για το 2003 που βασίζεται στην Ανακοίνωση με θέμα "Απολογισμός πέντε ετών ευρωπαϊκής στρατηγικής για την απασχόληση" και την ανακοίνωση για Το μέλλον της ευρωπαϊκής στρατηγικής για την απασχόληση (ΕΣΑ) "Μια στρατηγική για την πλήρη απασχόληση και καλύτερες θέσεις εργασίας για όλους", CdR 15/2003 fin·

έχοντας υπόψη το σχέδιο γνωμοδότησης (CdR 137/2003 rev.) που υιοθέτησε η επιτροπή "Οικονομική και κοινωνική πολιτική" στις 13 Ιουνίου 2003 (εισηγήτρια: η κα Pauliina Haijanen, μέλος του περιφερειακού συμβουλίου της ΝΔ Φινλανδίας, (FIN-EPP)·

υιοθέτησε ομόφωνα κατά την 50ή σύνοδο ολομέλειας της 2ας και 3ης Ιουλίου 2003 (συνεδρίαση της 3ης Ιουλίου) την ακόλουθη γνωμοδότηση.

1. Οι απόψεις της Επιτροπής των Περιφερειών

Η Επιτροπή των Περιφερειών

1.1. επικροτεί το γεγονός, ότι στην πρόταση της Επιτροπής κρίνεται απαραίτητη η αποτελεσματική διαχείριση και εφαρμογή της στρατηγικής για την απασχόληση και ότι, εν προκειμένω, η Επιτροπή ζητά από τα κράτη μέλη να υποστηρίξουν την εφαρμογή των κατευθυντήριων γραμμών και σε περιφερειακό και σε τοπικό επίπεδο. Η νέα στρατηγική προσέγγιση προϋποθέτει ότι η ενίσχυση της τοπικής και περιφερειακής διάστασης θα συμπεριλαμβάνεται στην εφαρμογή όλων των κατευθυντήριων γραμμών. Η Επιτροπή των Περιφερειών εκτιμά ωστόσο ότι η προετοιμασία για την υλοποίηση του στόχου αυτού σε εθνικό επίπεδο απαιτεί ισχυρή πολιτική στήριξη εκ μέρους της Ένωσης καθώς και χρηματοδοτική στήριξη από την ΕΕ για την ενίσχυση της τοπικής και περιφερειακής διάστασης.

1.2. εκτιμά ότι είναι ελλιπής η πρόταση της Επιτροπής διότι στην προσέγγιση που υιοθετήθηκε ο ρόλος των διαφόρων περιφερειακών βαθμίδων αξιολογείται μέσω της κεντρικής διαδικασίας όσον αφορά τη λειτουργικότητα και τη νομιμότητα της στρατηγικής. Στην προσέγγιση αυτή δεν λαμβάνεται επαρκώς υπόψη ο άμεσος ρόλος που διαδραματίζουν οι τοπικοί και περιφερειακοί φορείς στην υλοποίηση της στρατηγικής για την απασχόληση και στη βελτίωση της αποτελεσματικότητάς της.

1.3. εκτιμά ότι μακροπρόθεσμα αποδυναμώνεται η ικανότητα των προκαθορισμένων πολιτικών να ανταποκρίνονται στα περιφερειακά και τοπικά προβλήματα. Ως βάση των εθνικών σχεδίων δράσης για την απασχόληση πρέπει να θεωρείται η δυνατότητα λήψεως αποφάσεων σχετικά με την εφαρμογή της πολιτικής για την απασχόληση σε τοπικό και σε περιφερειακό επίπεδο. Τα εθνικά σχέδια δράσης πρέπει να περιλαμβάνουν σαφείς κατευθυντήριες γραμμές εφαρμογής σε τοπικό και σε περιφερειακό επίπεδο.

1.4. θεωρεί απαραίτητο, το θέμα των περιφερειακών ανισοτήτων, όσον αφορά την ανεργία, να αποτελεί, σύμφωνα με τα συμπεράσματα του Ευρωπαϊκού Συμβουλίου, προτεραιότητα των κατευθυντήριων γραμμών, όπως έχει ήδη παρουσιαστεί στην ανακοίνωση της Επιτροπής COM (2003) 6 τελικό. Για τη μείωση των περιφερειακών ανισοτήτων πρέπει να τεθούν συγκεκριμένοι στόχοι. Εκτός από την επαγγελματική και γεωγραφική κινητικότητα του εργατικού δυναμικού, για τη μείωση των περιφερειακών ανισοτήτων, απαιτούνται και άλλα μέτρα με τα οποία θα υποστηριχθεί η απασχόληση των περιφερειών και η ανταγωνιστικότητά τους.

1.5. εκτιμά, ότι στις κατευθυντήριες γραμμές πρέπει να περιλαμβάνονται συγκεκριμένες πληροφορίες για τις τοπικές και περιφερειακές στρατηγικές για την απασχόληση ως μέσα σύνδεσης των τοπικών και περιφερειακών βαθμίδων με την εφαρμογή της ευρωπαϊκής στρατηγικής για την απασχόληση. Ο σχεδιασμός αυτών των στρατηγικών θα πρέπει να συμπληρώνει αποτελεσματικά την προετοιμασία των εθνικών σχεδίων δράσης. Η σημασία των τοπικών συνεργατικών φορέων καθώς και ρόλος των συμπράξεων και της κοινωνικής οικονομίας στην εφαρμογή της στρατηγικής για την απασχόληση πρέπει να αποσαφηνιστεί περαιτέρω και να ενισχυθεί.

1.6. επαναλαμβάνει προηγούμενες απόψεις της, σύμφωνα με τις οποίες πρέπει να διευκρινιστεί και να ενισχυθεί ο ρόλος των κοινοβουλίων των κρατών μελών στην υλοποίηση της στρατηγικής για την απασχόληση. Πρέπει να ενισχυθεί η σημασία των εθνικών σχεδίων δράσης για την απασχόληση με την έγκρισή τους από τα εθνικά κοινοβούλια. Πρέπει επίσης να ενισχυθεί η σχέση των σχεδίων δράσης με τους εθνικούς προϋπολογισμούς.

Βρυξέλλες, 3 Ιουλίου 2003.

Ο Πρόεδρος

της Επιτροπής των Περιφερειών

Albert Bore